Sperrer av område med 200.000 innbyggere – NRK Urix – Utenriksnyheter og -dokumentarer
FREMMEDARBEIDERE: Den 52 år gamle Biram Fall fra Senegal venter på bussen Alcarraz for å dra til Lleida. Det gjorde han 2. juli. Nå er han midt i det nye utbruddsområdet i Spania.
Publisert 04.07.2020, kl. 12.41 Oppdatert 04.07.2020, kl. 13.09
– Dette har vært en vanskelig beslutning som vi har tatt for å beskytte folks liv og helse, sier presidenten i Catalonia, Quim Torra til El País.
Innesperringen av regionen trådte i kraft klokka 12:00 lørdag. De 200.000 innbyggerne blir på det sterkeste rådet å opprettholde de generelle smitte-tiltakene som gjelder for hele Spania. I tillegg blir de bedt om å ikke gjennomføre private samlinger med over ti mennesker.
Regionen er stengt for utreise, men innbyggere som oppholder seg andre steder, kan komme hjem fram til klokken 16.
FEIRET: Kong Felipe VI og dronning Letizia markerte slutten på de ekstraordinære tiltakene ved å besøke en rekke steder i landet. Her er de i Palma de Mallorca 25. juni.
Ikke låst fast hjemme
Innbyggerne i Lleida-regionen i Catalonia blir altså ikke beordret hjem i karantene. Den måten å føre livet sitt på var det dominerende for den spanske befolkningen inntil i forrige måned. 19. juni gikk innbyggerne i Catalonia inn i det som ble beskrevet som «det nye normale».
De siste av de ekstraordinære tiltakene ble da opphevet. Nå, etter knappe to uker, blir en stor del av provinsen sendt inn i tiltaksverdenen igjen.
OFFENTLIG TILBUD: Ett av stedene myndighetene i Lleida har opprettet for gjestearbeidere. Smitten har likevel spredd seg.
Mange fremmedarbeidere
AP skriver at utbruddet er koblet til arbeidere i det lokale jordbruket. Omtrent 40 smittede fremmedarbeidere har blitt satt i karantene i to hoteller.
Fruktbøndene i regionen bruker mange tilreisende arbeidere under innhøstningen. Vise-borgermester Sandra Castro i byen Lleida, sier til AP at omtrent halvparten av dem har verken arbeids- eller oppholdstillatelse i Spania.
Myndighetene har nå opprettet et senter der disse arbeideren kan sove under tilfredsstillende smitte-tiltak.
El País skriver at det denne uken har blitt registrert 365 nye tilfeller i helseregion Lleida. Det skal være en dobling fra forrige uke. Det siste døgnet har det blitt rapportert om 60 nye tilfeller.